**Memorii sentimentale**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Îngenunchez aici, între cuvinte,

Le-aleg pe-acelea care nu mai dor

Să le aşez pe pieptul tău fierbinte

Poate-ţi vei aminti cât mi-e de dor

De fiecare pas ce te aduce

Aproape, niciodată ‘ndeajuns

Şi totuşi niciodată prea departe

Cât să-mi doresc să caut un răspuns.

Tu vii şi pleci cu jumătăţi de normă,

Dar sufletul mai poate memora

Caligrafia ta cuneiformă

Rămasă-ntipărită-n carnea mea.

- Cu fiecare clipă-s mai aproape

De inima ce-o simt vibrând, oftez

Când depărtarea vrea să mă-ngroape

Și plâng, atunci când scriu, în fa diez.

Mai am un pas ori numai jumătate,

Sunt mai aproape, dar nu știu de ce,

Când să te-ating, secundele-s pliate

Și nu mai pot să le deșir. Orice

Aș face mă îmbracă amintirea

În faldurile primului sărut

Și mă gândesc: să fie-nchipuirea

Cea care îmi răpește un minut?

Liliana Trif Ioan Grigoraș